Naomi Cachia – Koordinatur Politiku FŻL Ħamsin borża kuljum. Dan hu l-ammont ta' demm li jkun hemm bżonn f'ġurnata biex tintlaħaq id-domanda fl-isptarijiet. Nhar is-Sibt, 17 ta' Settembru, il-Forum Żgħażagħ Laburisti se jkun qed jorganizza blood drive fejn kulħadd mistieden jingħaqad magħna fis 2.30pm quddiem iċ-Ċentru tal-Għoti tad-Demm, fi Gwardamanġa. Il-Forum Żgħazagħ Laburisti b'hekk qed jagħżel li jwieġeb is-sejħa tan-National Blood Transfusion Service sabiex min jista' jagħti d-demm jagħmel dan, speċjalment min għandu demm O Negative u A Negative, li huma inqas komuni. Fir-Renju Unit, is-Servizz Nazzjonali tas-Saħħa (NHS) nieda l-kampanja Missing Type, u din għamlet suċċess kbir fuq il-midja soċjali hekk kif ħafna kumpaniji kbar immodifikaw il-logo tal-kumpanija biex ineħħu l-ittri A, B u O mill-isem; riflessjoni tal-bżonn li jiżdiedu d-donaturi tad-demm ta' dan it-tip. Issa din l-istess kampanja qed tiġi rrepplikata f'pajjiżna. Dawn id-donazzjonijiet imorru sabiex tintlaħaq it-talba ta' kuljum u għal ċirkustanzi mhux previsti, bħal aċċidenti. Waħda mill-karbiet għall-għajnuna li kien hemm wara t-terremot f'Amatrice ftit ġimgħat ilu kienet proprju dik għad-donazzjonijiet tad-demm. Persentaġġ inkoraġġanti ta' Maltin jagħmlu donazzjoni kull sena iżda d-domanda tibqa' waħda kostanti u perpetwa u b'hekk hija ta' importanza kbira li pajjiżna jkollu riserva nazzjonali tad-demm li tkun immedjata u sostenibbli.Din tibqa' possibbli biss bil-ġenerożità li aħna bħala poplu tant magħrufin għaliha. Huwa faċli li meta wieħed ikun b'saħħtu jinsa li għal ħaddieħor id-donazzjoni tiegħek, ġest żgħir iżda nobbli, taf tfisser id-differenza bejn ħajja u mewt. L-għotja tkun żgħira, iżda l-investiment kbir. Allura b'hekk nistaqsik: is-Sibt li ġej, lest tiġi ħa ssalva ħajja?